tttarun/llama2_hindi huggingface dataset:
हिंदी निबंध साहित्य का विषयगत वैविध्य भारतीय संस्कृति की बहुविध विशेषताओं को कैसे शब्दबद्ध कर रहा है? विवेचना कीजिये।
उत्तर :
हल करने का दृष्टिकोण:
भूमिका
हिंदी निबंध साहित्य के विषयों में भारतीय संस्कृति की विशेषताएँ
निष्कर्ष
हिंदी निबंध की शुरुआत 19वीं सदी के उत्तरार्ध से मानी जाती है। निबंध की आरंभिक परंपरा में भारतेंदु युग के लेखकों का विशेष महत्त्व है क्योंकि उन्होंने विषय शैली और भाषा तीनों स्तरों पर निबंधों में नये प्रयोग किये किंतु निबंधों को प्रौढ़ रूप द्विवेदी युग में ही प्राप्त हुआ। आचार्य रामचंद्र शुक्ल विदा के केंद्र माने जाते हैं।
भारतेंदु हरिश्चंद्र साहित्य में युग प्रवर्तक माने जाते हैं। उन्होंने इतिहास पुराण, धर्म, समाज-सुधार, जीवनी, यात्रवर्णन आदि विषयों पर निबंध लिखें। ‘भारतवर्ष की उन्नति कैसे हो सकती है’, और ‘जातीय संगीत’ में राष्ट्र के प्रति उनकी गहरी निष्ठा व्यक्त होती है। बालकृष्ण भट्ट ने विचार प्रधान निबंध के साथ-साथ सामाजिक, राजनीतिक, साहित्यिक नैतिक आदि विषयों पर लिखा, जिसमें भारतीय संस्कृति की कई विशेषताओं के दर्शन होते हैं ‘आँसू’, ‘चारुचरित्र’, ‘आत्मनिर्भरता’ आदि इनके प्रमुख निबंध हैं।
प्रतापनारायण मिश्र के निबंधों की सबसे बड़ी विशेषता रोचकता, जीवंतता एवं लालित्य है, इनके विषयों के वैविध्य में सामाजिक तत्त्वों का समावेशन है। ‘टैक्स’, ‘स्त्री’, ‘जुआ’, ‘देसी कपड़ा’, आदि इनकी प्रमुख रचनाएं हैं।
द्विवेदी युग के प्रमुख निबंधकार विचारात्मक लेखन करते रहे, सरदार पूर्ण सिंह के निबंध विषय-वस्तु के धरातल पर भावनात्मक हैं। इस युग के निबंधों में विषयों की विविधता, विचारों की गंभीरता, भाषा की सशक्त स्वच्छता अधिक मिलती है।
शुक्ल युग के निबंधकारों में देशभक्ति और राष्ट्र प्रेम की भावनाओं के साथ व्यापक मानवीय दृष्टिकोण भी रहा है। शुक्ल जी ने प्रायः विचारपूर्ण विषयों को ही निबंध का विषय बनाया है। ‘श्रद्धा और भक्ति’, ‘उत्साह’, ‘कविता क्या है’ आदि शुक्ल जी के महत्त्वपूर्ण निबंध हैं। स्वतंत्रता प्राप्ति के बाद व्यंग्य निबंध के नये युग की शुरुआत हुई। यह निबंध प्रायः समसामयिक विषयों पर लिखे गए हैं। डॉ. नामवर सिंह का ‘बकलम खुद’ इस दृष्टि से उल्लेखनीय रचना है।
ललित शैली में सामाजिक यथार्थ का सजीव रेखांकन करने में कुबेरनाथ राय का महत्त्वपूर्ण स्थान है। सांस्कृतिक तत्त्वों के समावेशन की दृष्टि से परसाई का ‘सदाचार का ताबीज’, ‘ठिठुरता हुआ गणतंत्र’, ‘शरद जोशी’ की ‘परिक्रमा’, ‘यथासंभव’,  ‘रवींद्रनाथ त्यागी’ की निबंध रचना– ‘मल्लीनाथ की परंपरा’ एवं ‘गणतंत्र दिवस की शोभायात्रा’ दृष्टण्य हैं।
अंततः कहा जा सकता है कि हिंदी निबंध साहित्य का विषयगत वैविध्य भारतीय संस्कृति की बहुविध विशेषताओं को शब्दबद्ध कर रहा है।
प्रेमचंद के उपन्यासों में अभिव्यक्त यथार्थवाद के स्वरूप पर प्रकाश डालिये।
उत्तर :
हल करने का दृष्टिकोण:
भूमिका
प्रेमचंद के उपन्यासों में व्यक्त यथार्थवाद
अन्य उपन्यासों की तुलना में गोदान में व्यक्त चरम यथार्थवाद
निष्कर्ष
हिंदी में, प्रेमचंद से पूर्व उपदेशात्मक तथा ऐतिहासिक उपन्यासों में रोमानियत के तत्त्व हावी थे। आरंभ में प्रेमचंद गांधी के आदर्शवाद से प्रभावित रहे और रचनाओं में ‘आदर्शोन्मुख यथार्थवाद’ की स्थापना करते रहे। किंतु गोदान में आकर ऐसा लगता है कि आदर्शवाद में उनका विश्वास खत्म हो गया है और उन्होंने यथार्थवाद को पूरी तरह अपना लिया है।
प्रेमचंद ने बाद की सभी रचनाओं में यथार्थ को उभारा है किंतु जब वे रचना की परिणिति में पहुँचते हैं तो उन पर अक्सर आदर्शवाद हावी हो जाता है। इसका मूल कारण बुद्ध, गाँधी और भारतीय परंपरा का वह विश्वास है जिसके अनुसार “बुरे से बुरे व्यक्ति में भी अच्छाई छिपी होती है, उचित परिस्थितियाँ देखकर उस अच्छाई को उभारा जा सकता है।” ‘प्रेमाश्रम' में किसानों की समस्या उठाई है ‘कर्मभूमि’ में भी किसानों का आंदोलन दिखता है।
‘सेवासदन’ में वेश्याओं की समस्या को उभारा है, जिसमें उसने वेश्याओं को समाज की मुख्यधारा में लौटाने के लिये सेवासदन’ की स्थापना का विकल्प प्रस्तुत किया है जो उनके शुरुआती आदर्शवाद से प्रभावित है किंतु ‘गोदान’ में ऐसा कुछ नहीं होता।
गोदान में ज़मींदार का शोषण ‘प्रेमाश्रम’ से भी अधिक है। किसानों की समस्याएँ ‘कर्मभूमि’ से भी अधिक हैं, धर्म और समाज की समस्याएँ ‘प्रतिज्ञा’, ‘निर्मला’ व ‘सेवासदन’ से भी अधिक हैं और महाजनी सभ्यता का कहर ‘रंगभूमि’ से भी अधिक है। होरी की मौत आदर्शवाद की समाप्ति की घोषणा है और यथार्थवाद का प्रस्थान बिंदु है। निर्मल वर्मा ने भी कहा है- “गोदान में भारतीय किसान का वह अंधकारमय (मैलनकॉलिक) भविष्य चित्रित हुआ है जहाँ भारतीय किसान का किसानत्व ही संकट में पड़ गया है।”
गोदान में यथार्थवाद की उपस्थिति उसके आरंभिक व अंतिम अंशों की तुलना से स्पष्टतः दिखाई देती है। पहले ही पृष्ठ पर होरी कहता है कि- “जब दूसरों के पाँवों तले अपनी गर्दन दबी हुयी है तो उन पाँवों को सहलाने में ही कुशलता है।” होरी धनिया के तीन लड़के दवा के अभाव में मर चुके हैं और उसका मन बार-बार विद्रोह भी करता है। इन कठिनतम परिस्थितियों में होरी की एक ही छोटी सी लालसा है- गाय की लालसा। प्रेमचंद बताते हैं कि “यही उसके जीवन का सबसे बड़ा स्वप्न, सबसे बड़ी साध थी।”
इस पृष्ठभूमि से कथा की शुरुआत करने वाला होरी जीवन भर कठिन संघर्ष करता है, किंतु तब भी उसे वह सब हासिल नहीं होता जो नैतिक रूप से उसे मिलना चाहिये था। उपन्यास के अंत से कुछ पहले वह पराजय बोध से भर जाता है। इन सभी उम्मीदों और आकांक्षाओं के बावजूद गोदान का अंत वह नहीं होता जो होरी चाहता है।
उपन्यास का अंत भी बेहद त्रासद प्रभाव पैदा करता है। होरी कहता है- “मेरा कहा-सुना माफ करना धनिया। अब जाता हूँ। गाय की लालसा मन में ही रह गयी। अब तो यहाँ के रुपये क्रिया करम में जाएँगे। रो मत धनिया, अब कब तक जिलाएगी। सब दुर्दशा तो हो गयी। अब मरने दे।” इस बिंदु पर धनिया की स्थिति वैसी ही है जैसी अपने तीनों लड़कों की मौत के समय थी।
यही वह बिंदु है जहाँ प्रेमचंद्र आदर्शोन्मुख यथार्थवाद की अतिक्रमण करते हैं यथार्थवाद पर पहुँच जाते हैं। होरी की मृत्यु हिंदी उपन्यास परंपरा में सामाजिक यथार्थवाद के पूर्ण स्तर पर पहुँचने का महत्वपूर्ण संकेत है। प्रेमचंद्र के बाद हिंदी उपन्यास का इतिहास वस्तुतः यथार्थवाद के विभिन्न प्रारूपों का ही इतिहास है।
मोहन राकेश के नाटक क्रम की समीक्षा कीजिये।
उत्तर :
हल करने का दृष्टिकोण:
भूमिका
मोहन राकेश के विभिन्न नाटकों का संदर्भ लेते हुए उनकी समीक्षा
निष्कर्ष
हिंदी की ‘नवनाट्य लेखन’ या ‘नयी नाटक’ परंपरा को एक व्यापक सर्जनात्मक एवं ठोस आंदोलन के रूप में स्थापित करने का श्रेय मोहन राकेश को जाता है। सामान्यतः राकेश को प्रसाद की परंपरा का नाटककार कहा जा सकता है क्योंकि उनके नाटकों में ऐतिहासिकता, नारी पात्रों की प्रधानता, भावुकता, काव्यात्मकता मौजूद है फिर भी, मोहन राकेश ने इस परंपरा को नये रूप में विकसित किया है एवं प्रसाद की परंपरा से इतर आधुनिक भाव-बोध के नाटक लिखे हैं।
मोहन राकेश की रंग-दृष्टि हिंदी रंगमंच के विकास में मील का पत्थर मानी जाती है। उन्होंने पश्चिमी रंगमंच से पृथक हिंदी के नये व मौलिक रंगमंच की खोज करने का प्रयास किया अपने पहले नाटक ‘आषाढ़ का एक दिन’ की भूमिका में उन्होंने हिंदी के मौलिक रंगमंच के उद्देश्य की चर्चा की है। वे लिखते हैं- “हिंदी रंगमंच को हिंदी-भाषी प्रदेश की सांस्कृतिक मूर्तियों और आकांक्षाओं का प्रतिनिधित्व करना होगा। रंगों और राशियों के हमारे विवेक को व्यक्त करना होगा। हमारे दैनंदिन जीवन के राग-रंग को प्रस्तुत करने के लिये, हमारे संवेदों और स्पन्दनों को अभिव्यक्त करने के लिये जिस रंगमंच की आवश्यकता है, वह पाश्चात्य के रंगमंच से कहीं भिन्न होगा।”
अपनी इसी रंग दृष्टि को मोहन राकेश ने अपने सभी नाटकों ‘आषाढ़ का एक दिन’, ‘लहरों के राजहंस’ तथा ‘आधे-अधूरे’ में प्रयुक्त किया है। ‘आधे-अधूरे’ हिंदी नाटक को वास्तविक अर्थ में सम-सामयिक युग का प्रतिबिंब बनाने वाला नाटक है। आषाढ़ का एक दिन में कालिदास का द्वंद्व आधुनिक मानव का भी द्वंद्व है। सभी रंग-दृष्टि मंच पर इतने अधिक सफल रहे कि इसने हिंदी रंगमंच के मुहावरे गढ़ दिये।
मोहन राकेश ने उपरोक्त नाटकों के अतिरिक्त ‘अंडे के छिलके’, ‘शायद’ नामक लघु नाटक भी लिखे हैं। राकेश ने अपने सभी नाटकों में भाग और स्थिति की गहराई में जाने का प्रयत्न अधिक किया है, शिल्प की बनावट का उतना नहीं। फिर भी उनकी कोशिश रही है कि शब्दों के संयोजन से ही दृश्यत्व पैदा हो, न की अन्य उपकरणों से। यही उनके आंतरिक शिल्प की खोज है।
इनके नाटकों में रंगमंच नाटक की बनावट में ही है, कहीं से आरोपित नहीं। मोहन राकेश के नाटकों में कथा की इतनी चिंता नहीं की गई जितनी संवेदना को सही रूप में व्यक्त करने की। उन्होंने हिंदी नाटक को प्रसादीय और कृत्रिम भाषा से मुक्त कर युगीन विसंगतियों को मूर्त करने के लिये समर्थ भाषा प्रदान की। मोहन राकेश के नाटक रंगमंच की दृष्टि से अत्यंत सफल एवं प्रयोगशील हैं।
विद्यापति की कविताओं में विद्यमान भक्ति-भावना का वर्णन कीजिये।
उत्तर :
हल करने का दृष्टिकोण:
भूमिका
विद्यापति की कविताओं में भक्ति-भाव
निष्कर्ष
विद्यापति के ग्रंथ ‘विद्यापति-पदावली’ के पदों को श्रृंगार-परक भक्ति-भावना का प्रतीक माना जा सकता है। वस्तुतः इस संदर्भ में महत्त्वपूर्ण विवाद यह है कि इसे भक्तिपरक माना जाए या श्रृंगारपरक? दोनों संदर्भों के तर्क पर ध्यान देना आवश्यक है।
जिन आलोचकों ने इन पदों को श्रृंगारिक माना उनमें सबसे महत्त्वपूर्ण हैं- आचार्य रामचंद्र शुक्ल। उन्होंने लिखा है कि- “आध्यात्मिक रंग के चश्में आजकल बहुत सस्ते हो गए हैं। उन्हें चढ़ाकर जैसे कुछ लोगों ने गीतगोविंद को आध्यात्मिक संकेत बताया है, वैसे ही विद्यापति के इन पदों को भी।” रामकुमार वर्मा, बाबूराम सक्सेना, बच्चन सिंह तथा निराला ने भी विद्यापति की भक्ति-भावना को शृंगारपरक माना है।
इन पदों को शृंगारिक मानने का मूल तर्क यह है कि यदि यह भक्ति की रचना होती तो इसमें सिर्फ संयोग वर्णन पर ही बल क्यों दिया जाता? पुनः ईश्वर का अश्लील वर्णन करना किस प्रकार की भक्ति है? दूसरा तर्क यह है कि विद्यापति मूलतः शैव थे, वैष्णव नहीं। इसलिये यदि उन्हें भक्ति ही करनी होती तो वे शिव-पार्वती की करते, ना कि कृष्ण राधा की।
ग्रियर्सन, बाबू श्यामसुंदर दास, बाबू ब्रजनंदन सहाय इत्यादि ने विद्यापति को भक्त कवि माना है। इनका तर्क यह है कि यदि विद्यापति के गीत श्रृंगारिक या अश्लील होते तो इन्हें मंदिरों में क्यों गाया जाता? दूसरा तर्क यह है कि बाद के बहुत से भक्तों जैसे- कृष्णदास और गोविंद दास ने विद्यापति की कविताओं को भक्तिपरक माना है। एक तर्क यह भी है कि राधा व कृष्ण के संयोग का महाकाव्यात्मक वर्णन करने के बावजूद यदि सूरदास को भक्त माना जाता है तो विद्यापति को क्यों नहीं माना जा सकता है?
वस्तुतः इस विवाद का कोई सर्वमान्य हल निकल सके यह संभव नहीं। विद्यापति की रचना के यह पद श्रृंगार व भक्ति के समन्वित रूप हैं और ऐसा होने का मूल कारण यह भी है कि श्रृंगार तथा भक्ति के स्थायी भाव ‘रति’ तथा ‘ईश्वरविषयक रति’ इतने निकट है कि इनके परस्पर मिश्रित होने की संभावना बनी ही रहती है।
हिंदी गद्य के विकास में बालकृष्ण भट्ट के योगदान का वर्णन कीजिये।
उत्तर :
हल करने का दृष्टिकोण:
भूमिका
हिंदी गद्य के विकास में बालकृष्ण भट्ट के योगदान
निष्कर्ष
‘हिंदी प्रदीप’ के संपादक बालकृष्ण भट्ट भारतेंदु मंडल के सबसे वरिष्ठ सदस्य थे। इन्होंने नाटक, उपन्यास, निबंध, आलोचना, पत्रकारिता, पुस्तक समीक्षा आदि अनेक क्षेत्रों में एक साथ योगदान दिया है।
भट्ट जी भारतेंदु तथा द्विवेदी युग को जोड़ने वाले व्यक्ति थे। इन्होनें यूँ तो भावनात्मक, वर्णनात्मक, कथानक तथा विचारात्मक सभी प्रकार के निबंध लिखे हैं किंतु उनके विचारात्मक निबंध अधिक महत्त्वपूर्ण हैं। ‘चंद्रोदय’, ‘एक अनोखा स्वप्न’, ‘प्रेम के बाग का सैलानी’, “साहित्य जब समूह के हृदय का विकास है” आदि इनके प्रमुख निबंध हैं।
भट्ट जी ने कविताओं के स्थान पर गद्यात्मक लेखन को प्रधानता दी है। आलोचना के क्षेत्र में भी इनका महत्त्वपूर्ण योगदान है। भट्ट जी ने ‘हिंदी प्रदीप’ में लाला श्रीनिवासदास के नाटक ‘संयोगिता स्वयंवर’ की ‘सच्ची समालोचना’ नाम से व्यावहारिक आलोचना की, जिसे हिंदी साहित्य की पहली व्यावहारिक आलोचना माना जाता है।
इन्होंने अनेक नाटकों का प्रणयन भी किया है, जिनमें ‘कलिराज की सभा’, ‘चंद्रसेन’, ‘खेल’, ‘रेल का टिकट’, ‘बाल विवाह’ आदि प्रमुख हैं, इतना ही नहीं भट्ट जी ने ‘नूतन ब्रह्मचारी’ नामक एक उपन्यास भी लिखा है।
गद्य की भाषा के संदर्भ में उनका मानना था कि भाषा का विषय विभिन्न भाषाओं के शब्दों के आदान-प्रदान से ही होता है। उनका प्रसिद्ध कथन है कि- “बहुत से लोगों का मत है कि लिखने-पढ़ने की भाषा से यावनिक शब्दों को बीन-बीनकर अलग करते रहें। कलकत्ता और बंबई के कुछ पत्र ऐसा करने का कुछ यत्न भी कर रहें हैं, किंतु ऐसा करने से हमारी हिंदी बढ़ेगी नहीं, वरन दिन-दिन संकुचित होती जाएगी। भाषा के विस्तार का सदा यह क्रम रहा है कि किसी भी देश के शब्दों को हम अपनी भाषा में मिलाते जाएँ और उसे अपना करते रहे।”
स्पष्ट है कि भट्ट जी ने आधुनिक काल के हिंदी साहित्य का बहुविधा संवर्द्धन किया है। नवजागरण कालीन संक्रमण के दौर में हिंदी साहित्य में गद्य की विविध विधाओं के प्रवर्तन तथा विकास में योगदान के लिये इनका प्रयास सराहनीय माना जाता है।
हिंदी सूफी काव्य के सांस्कृतिक महत्व पर चर्चा कीजिये।
उत्तर :
हल करने का दृष्टिकोण:
भूमिका
हिंदी सूफी काव्य का सांस्कृतिक महत्व
निष्कर्ष
भारत की सामासिक संस्कृतिक या गंगा-जमुनी तहज़ीब के निर्माण में सूफी काव्यधारा का महत्त्वपूर्ण योगदान है। इसकी सांस्कृतिक समन्वय की विशेषता इसकी महत्ता को बढ़ाती है।
सूफियों के समय हिंदू-मुस्लिम सांप्रदायिकता भारतीय समाज के समक्ष सबसे बड़ी चुनौती थी। सूफी कवि जायसी ने हिंदुओं के घरों में प्रचलित प्रेम-कथाओं को अपने भावनात्मक रहस्यवाद में प्रस्तुत किया, जिसमें प्रेम को मानवीय जीवन का सार तत्त्व माना गया था। साथ ही हिंदू धर्म के मिथकों को भी सम्मान दिया और अपनी कविताओं में हिंदू देवी-देवताओं को सम्मानपूर्वक शामिल भी किया, जैसे पद्मावत में शिव, पार्वती, हनुमान या कन्हावत में कृष्ण की उपस्थिति।
सूफी काव्य का दर्शन सांस्कृतिक महत्ता को प्रतिपादित करता है जिसके माध्यम से इसने हिंदू और इस्लाम के मध्य संवाद का द्वार खोल दिया। मूलतः इस्लाम में एकेश्वरवाद को मानते थे। किंतु उसमें खुदा एवं बंदे के एकत्त्व की अनुमति नहीं थी। उन्होंने प्लॉटिनस के नवप्लेटोवाद तथा भारतीय औपनिषदिक चिंतन में निहित ब्रह्मजीव एकत्व (अहं ब्रह्मस्मि) की धारणा को आधार बनाकर ‘अन-अल-हक’ की घोषणा की जिसका तात्पर्य है कि ‘मैं ही खुदा हूँ’ चूँकि यह विचार भारतीय समाज के लिये चिरपरिचित था, अतएव इसने समन्वय का मार्ग प्रशस्त किया।
सूफी कवियों ने लिपि तो अरबी की ली किंतु भाषा ठेठ अवधी रखी उन्होंने छंद भी अरबी-फारसी काव्य परंपरा से नहीं लिये, बल्कि दोहा और चौपाई की शैली को चुना, जिसकी शुरुआत आदिकाल में स्वयंभू जैसे कवियों ने की थी और जो आगे चलकर रामचरित मानस में भी प्रयुक्त हुयी।
सूफी काव्य की कथानक रूढ़ियाँ भारतीय साहित्य परंपरा से ही ली गई जैसे बारहमासा, षट्ऋतु वर्णन, ईश्वरीय हस्तक्षेप, आकाशवाणी, शुक-शुकी संवाद इत्यादि। साथ ही सूफी काव्यों में लोकतत्त्व की उपस्थिति इसकी सांस्कृतिक महत्ता को और बढ़ाती है जिसके कारण हिंदुओं की दीवाली, होली जैसे त्यौहार इन कविताओं में लगातार नज़र आते है।
राजभाषा हिंदी के मार्ग की कठिनाइयाँ बताएँ और संभावित समाधान भी सुझाइए।
प्रश्न का उत्तर जल्द ही प्रकाशित होगा।
हिंदी में विज्ञान-लेखन की दशा एवं दिशा पर प्रकाश डालिये।
उत्तर :
हल करने का दृष्टिकोण:
भूमिका
हिंदी में विज्ञान-लेखन की दशा एवं दिशा
निष्कर्ष
हिंदी में वैज्ञानिक और तकनीकी लेखन की परंपरा लगभग दो सौ साल पुरानी है। शुरूआत में खड़ी बोली में वैज्ञानिक विषयों पर पाठ्यपुस्तकें तैयार करने के लिये अंग्रेजी से और वैज्ञानिक शब्दों के हिंदी पर्याय तैयार करने की आवश्यकता हुई होगी, जिसकी पूर्ति हेतु खड़ी बोली में वैज्ञानिक शब्द संग्रह पुस्तक रचना का काम साथ-साथ शुरू हुआ।
1810 ई. में लल्लूलाल जी द्वारा प्रकाशित सूची जिसमें उन्होंने 3500 शब्दों को संग्रहित किया, अत्यंत महत्त्वपूर्ण है। इसमें हिंदी की वैज्ञानिक शब्दावली को फारसी और अंग्रेजी प्रतिरूपों के साथ प्रस्तुत किया गया। इसके बाद वर्ष 1847 में स्कूल बुक्स सोसाइटी, आगरा ने ‘रसायन प्रकाश प्रश्नोत्तर’ का प्रकाशन किया। गणित अध्यापक पंडित लक्ष्मीशंकर मिश्र ने गणित, स्थिति विद्या, गति विद्या, वायमुडल विज्ञान, प्राकृतिक भूगोल और पदार्थ विज्ञान जैसे विषयों पर पुस्तकें लिखकर आरंभिक वैज्ञानिक लेखन को सुदृढ़ आधार प्रदान किया।
19वीं शताब्दी के उत्तरार्ध में नवजागरण की प्रक्रिया में अंधविश्वास के स्थान पर तर्क और वैज्ञानिकता पर आधारित सोच को बढ़ावा देने में साइंटिफिक सोसायटी अलीगढ़, वाद-विवाद क्लब बनारस, काशी नागरी प्रचारणी सभा वाराणसी, आदि का महत्त्वपूर्ण योगदान रहा। गुरूकुल कांगड़ी ने विज्ञान सहित सभी विषयों की शिक्षा के लिये हिंदी को माध्यम बनाया और तदानुरूप 17 पुस्तकों का प्रणयन भी किया।
विज्ञान परिषद् प्रयागराज ने वर्ष 1914 में ‘विज्ञान पत्रिका आरंभ की जो तब से अब तक निरंतर प्रकाशित होती आ रही है। वर्ष 1943-46 के दौरान डॉ- रघुवीर ने लाहौर से हिंदी, तमिल, बंगला और कन्नड़ इन चार लिपियों में तकनीकी शब्दकोश प्रकाशित किया।
मौलिक वैज्ञानिक लेखन में गुणाकर मुले एवं जयंत विष्णु नार्लीकर का योगदान अविस्मरणीय है। मातृभाषा मराठी होते हुए भी मुले ने अधिकांश लेखन हिंदी में किया है गणित हो या विज्ञान, पुरातत्व हो या सामाजिक विज्ञान हर विषय में उनका अद्भुत अधिकार था। एन.सी.ई.आर.टी. की पाठ्य पुस्तकों के निर्माण में उनका विशेष योगदान रहा। इसी प्रकार जयंत विष्णु नार्लीकर ने खगोल भौतिकी में वैज्ञानिक लेखन को एक नयी दिशा प्रदान की। ‘ब्रह्माण्ड की कुछ झलकें, ‘ब्रह्माण्ड की यात्रा’, ‘वायरस’, ‘भारत की विज्ञान-यात्रा’, ‘धूमकेतु’ आदि इनकी प्रमुख रचनाएँ हैं।
इसमें संदेह नहीं कि आज वैज्ञानिक शब्दावली और अभिव्यक्तियों की दृष्टि से हिंदी अत्यंत समृद्ध है। इतने पर भी आज वैज्ञानिक विषयों पर हिंदी में लेखन बहुत ही कम और अपर्याप्त है। इसका कारण भाषा की असमर्थता नहीं बल्कि वैज्ञानिकों का इस दिशा में रूझान न होना है।
हिंदी व्याकरण लेखन की परंपरा में कामता प्रसाद गुरू के कार्य की समीक्षा कीजिये।
उत्तर :
हल करने का दृष्टिकोण:
भूमिका
हिंदी व्याकरण लेखन की परंपरा में कामता प्रसाद गुरू के कार्य
कामता प्रसाद गुरू के कार्य की समीक्षा
निष्कर्ष
भारत में व्याकरण लेखन की समृद्ध परंपरा रही है। हिंदी व्याकरण रचना के आरंभिक प्रयास 18वीं और 19वीं शताब्दी में हुए। वहीं दूसरा चरण 1870-1900 ई. के बीच दिखाई पड़ता है। हिंदी व्याकरण लेखन की पंरपरा का तीसरा चरण 1900 ई. के आसपास शुरू हुआ। इस समय ‘नागरी प्रचारिणी सभा’ की स्थापना हो चुकी थी और ‘सरस्वती’ पत्रिका में व्याकरण को व्यवस्थित रूप देने के प्रयास में लेख लिखे जा रहे थे। द्विवेदी जी ने ‘भाषा और व्याकरण’ लेख में हिंदी के व्यवस्थित रूप को लेकर चिंता जाहिर की।
इसी समय 1908 में ‘सरस्वती’ पत्रिका में ही श्री कामताप्रसाद गुरू का एक लेख छपा- ‘हिंदी की हीनता’, जिसमें उन्होंने हिंदी की व्याकरण का विकास न हो पाने की बात कही। अंततः आचार्य महावीर प्रसाद द्विवेदी और महावराव सप्रे गुरू को यह कार्य सौंपा तथा दो वर्षों के गहन अनुसंधान के बाद यह पुस्तक वर्ष 1918 में तैयार हुई तथा एक समिति द्वारा मूल्यांकन व संशोधन के बाद वर्ष 1919 में इसको प्रकाशित किया गया।
इनके द्वारा लिखित हिंदी व्याकरण की बड़ी विशेषता यह है कि इसमें लोक-प्रचलित भाषा के आधार पर व्याकरणिक नियम व्यवस्थित किये गए हैं न कि अपनी ओर से कोई नियम थोपे गए हैं। इन्होंने अरबी-फारसी शब्दों के लिये राजा शिवप्रसाद सितारें हिंद के ‘हिंदी व्याकरण’ को आधार बनाया, शैली के तौर पर ‘दामले’ द्वारा रचित ‘मराठी व्याकरण’ को आधार बनाया तथा अंग्रेजी में लिखे गए व्याकरणों में से प्लैट्स कृत ‘हिंदुस्तानी ग्रामर’ को आधार माना।
विद्यार्थियों की आवश्यकता को ध्यान में रखते हुए इसके तीन विभिन्न संस्करण तैयार किये गए - प्रथम, मध्य और संक्षिप्त। हिंदी व्याकरण क्रमशः आरंभिक, माध्यमिक और उच्च कक्षाओं के लिये तैयार किया गया। अब पहली बार हिंदी का एक व्यवस्थित व्याकरण तैयार हो चुका था।
पंडित कामताप्रसाद गुरू द्वारा लिखित व्याकरण से कई महत्वपूर्ण परिवर्तन हुए। बी.ए. और एम.ए. के पाठ्यक्रम हिंदी भाषा में शुरु हुए तथा काशी व अन्य विश्विद्यालयों में हिंदी विभागों की स्थापना हुई। साथ ही हिंदी में अनुसंधान को बढ़ावा मिला, जिसका परिणाम था कि गैर हिंदी प्रदेशों में हिंदी सीखने के इच्छुक व्यक्तियों हेतु भी समाधान मिल गया।
पंडित जी ने व्याकरण संबंधी कई समस्याएँ दूर कर दी थीं, किंतु उसके बाद मानकीकरण की प्रक्रिया चलने के कारण हिंदी व्याकरण को आसान बनाने की ज़रूरत थी, जिसका समाधान आगे चलकर किशोरीदास वाजपेयी द्वारा किया गया।
उन्नीसवीं सदी के प्रारंभ में संपन्न औद्योगिक क्रांति को संभव बनाने में वैज्ञानिक आविष्कारों एवं तकनीकी परिवर्तनों की भूमिका का परीक्षण करें।
उत्तर :
हल करने का दृष्टिकोण
औद्योगिक क्रांति का संक्षिप्त परिचय
इन आविष्कारों ने किस प्रकार औद्योगिक क्रांति को सफल बनाया, विभिन्न दृष्टिकोणों से चर्चा करें।
इन परिवर्तनों के कुछ नकारात्मक परिणामों का उल्लेख करते हुए निष्कर्ष लिखें।
अठारहवीं शताब्दी के उत्तरार्द्ध में आर्थिक और तकनीकी क्षेत्र में परिवर्तन ने समाज की सोच में भी परिवर्तन किया। कारखाना पद्धति घरेलू उत्पादन प्रणाली को प्रतिस्थापित करने लगी। शक्ति चालित मशीनों का अधिकाधिक उपयोग प्रारंभ हुआ और आधुनिक व्यापार तंत्र का विकास हुआ। इसके फलस्वरूप व्यापार में अप्रत्याशित वृद्धि हुई। इन्हीं व्यापक परिवर्तनों को इंगित करने के लिये ‘औद्योगिक क्रांति’ शब्द का प्रयोग किया गया।
यद्यपि विज्ञान ने औद्योगिक क्रांति में कोई सीधी भूमिका नहीं निभाई, किंतु प्रौ़द्योगिकी ने यह भूमिका अवश्य अदा की। प्रौद्योगिकीय विकास विज्ञान पर ही निर्भर था। विज्ञान की बढ़ी हुई समझ ने ही कृषि, वस्त्र उद्योग, लौह एवं इस्पात उद्योग, परिवहन एवं संचार में सुधार आदि को संभव बनाया। इन सुधारों को निम्नलिखित रूप से समझा जा सकता है:
कृषि क्रांति के बिना औद्योगिक क्रांति संभव नहीं होती। ‘ड्रिल’ नामक यंत्र की खोज ने खेतों की बुवाई को आसान बनाया। पोटाश, नाइट्रोजन और फास्फोरस के प्रयोग ने कृषि उत्पादकता को बढ़ाया और कृषि को लाभ का कार्य बना दिया।
फ्लांइग शटल, वाटर प्रेम, म्यूल आदि अविष्कारों ने वस्त्र उद्योग को नवीन उँचाइयों पर पहुँचा दिया। कम समय और कम लागत में अधिक उत्पादन होने लगा।
पत्थर के कोयले (कोक) के प्रयोग ने लौह शुद्धिकरण तकनीक को आसान बनाया। इसके पश्चात् इस्पात के आविष्कार ने भारी उद्योगों को प्रगति दी। बड़ी-बड़ी मशीनों को इस्पात से बनाया जाना आसान हुआ।
बढ़े हुए उत्पादन एवं व्यापार ने परिवहन के साधनों में आवश्यक परिवर्तनों को उत्प्रेरित किया। सड़क एवं नहर निर्माण किया जाने लगा।
भाप इंजन और कालांतर में गैसोलीन (पेट्रोल) आधारित इंजन के विकास ने मोटर उद्योग की सफलता में उल्लेखनीय भूमिका निभाई। रबर के टायरों से यात्रा आरामदेह हो गई।
डाक-तार के विकास ने संचार के क्षेत्र में आमूल-चूल परिवर्तन किया।
निकर्षतः वैज्ञानिक तथा तकनीकी विकास ने औद्योगिक क्रांति को सफल बनाने में महत्त्वपूर्ण भूमिका निभाई।यद्यपि इससे प्रदूषण, अव्यवस्थित शहरी बस्तियां, श्रमिकों का शोषण, अमीर गरीब के मध्य विस्तृत अंतर आदि नकारात्मक कारक भी उत्पन्न हुए।फिर भी वैज्ञानिक अविष्कारों एवम तकनीकी परिवर्तनों ने 19वीं शताब्दी की शुरुआत में औद्योगिक क्रांति को सफल बनाने में महत्वपूर्ण भूमिका निभाई।
राष्ट्रभाषा के प्रचार-प्रसार में महात्मा गाँधी और राजर्षि पुरूषोत्त्तमदास टंडन की भूमिका स्पष्ट कीजिये।
उत्तर :
हल करने का दृष्टिकोण:
भूमिका
राष्ट्रभाषा के प्रचार-प्रसार में महात्मा गाँधी और राजर्षि पुरूषोत्त्तमदास टंडन का योगदान
निष्कर्ष
महात्मा गांधी के सन् 1918 में हिंदी साहित्य सम्मेलन के इंदौर अधिवेशन में हिंदी-प्रेम प्रकट करते हुए आह्वान किया था “आप हिंदी को भारत की राष्ट्रभाषा बनाने का गौरव प्रदान करे। हिंदी सब समझते हैं। इसे राष्ट्रभाषा बनाकर हमें अपना कर्त्तव्य पालन करना चाहिये।”
दक्षिण अफ्रीका से लौटने के बाद गांधी जी हिंदी और हिंदुस्तान को जगाने में लग गए। उन्होंने विभिन्न व्यक्तियों, पत्र-पत्रिकाओं और संस्थाओं को हिंदी के प्रयोग की अनूठी प्रेरणा दी है, गांधी जी का मानना था कि भारत की संपर्क भाषा के रूप में हिंदी आदर्श भूमिका निभा सकती है। गांधी सेवा संघ, हरिजन सेवक संघ आदि का सारा कामकाज हिंदी में होता रहा है। महात्मा गांधी की प्रेरणा से ही वर्धा और मद्रास में राष्ट्रभाषा प्रचार सभाएँ स्थापित हुई। उन्होंने दक्षिण भारत में हिंदी प्रचार सभा मद्रास की स्थापना भी की।
राजर्षि पुरुषोत्तम दास टंडन ने हिंदी को संघ की राजभाषा बनाने का अथक प्रयास किया। टंडन जी हिंदी साहित्य सम्मेलन के संस्थापकों में से थे एवं लाला लाजपत राय के साथ मिलकर भी हिंदी के प्रसार में लगे रहे। लाला जी की मृत्यु के पश्चात् टंडन जी ‘लोकसेवा मंडल’ के सभापति बन कर हिंदी के प्रसार में लगे रहे। हिंदी के संदर्भ में उनका यह-विचार दृष्टव्य है-
“मैं हिंदी के प्रचार, राष्ट्रभाषा के प्रचार को राष्ट्रीयता का मुख्य अंग मानता हूँ। मैं चाहता हूँ कि यह भाषा ऐसी हो, जिसमें हमारे विचार आसानी से साफ-साफ स्पष्टतापूर्वक व्यक्त हो सके। राष्ट्रभाषा ऐसी होनी चाहिये, जिसे केवल एक जगह के लोग न समझें, बल्कि उसे देश के सभी प्रांतों में सुगमता से पहुँचाया जा सके।”
उपरोक्त विश्लेषण से राष्ट्रभाषा के प्रचार-प्रसार में महात्मा गांधी और राजर्षि पुरूषोत्तमदास टंडन की भूमिका को स्पष्ट रूप से समझा जा सकता है।
पूर्वी हिंदी की किन्ही दो बोलियों की शब्द शास्त्रीय विशेषताएँ बताइये।
उत्तर :
हल करने का दृष्टिकोण:
भूमिका
पूर्वी हिंदी की किन्ही दो बोलियों (बघेली एवं छत्तीसगढ़ी) की शब्द शास्त्रीय विशेषताएँ
निष्कर्ष
प्राचीन काल में जिस क्षेत्र को उत्तरी कोसल तथा दक्षिणी कोसल कहा जाता था, वही क्षेत्र पूर्वी हिंदी का क्षेत्र है, जो उत्तर प्रदेश, मध्य प्रदेश तथा छत्तीसगढ़ तक विस्तृत है। सीमाओं के निर्धारण की बात की जाए तो ये कानपुर से मिर्ज़ापुर तथा लखीमपुर से बस्तर तक विस्तृत है। इसके अंतर्गत तीन बोलियाँ शामिल की जाती हैं- अवधी, बघेली और छत्तीसगढ़ी।
दो बोलियों की शब्दशास्त्रीय विशेषताएँ निम्नलिखित है-
1. बघेलीः बघेली बघेलखंड में बोली जाने वाली बोली है। इसका केंद्र रीवा है तथा उसके अतिरिक्त यह जबलपुर, मंडला तथा बालाघाट आदि ज़िलों में बोली जाती है। अवधी और बघेली में इतनी अधिक समानताएँ हैं कि कुछ विद्धान उसे अवधी की उपबोली ही मानते हैं, किंतु डॉ. जॉर्ज गियर्सन तथा अन्य कुछ विद्वानों ने बघेली को एक अलग बोली के रूप में मान्यता प्रदान की है। इसकी भाषिक, शब्द शास्त्रीय विशेषताएँ इस प्रकार हैं-
(क) ‘व’ के स्थान पर ‘ब’ का प्रयोग मिलता है,
(ख) ‘ए’ और ‘ओ’ ध्वनियों का उच्चारण करते हुए बघेली में ‘य’ और ‘वे’ ध्वनियों का मिश्रण करने की प्रवृत्ति दिखाई देती है-
खेत > ख्यात
(ग) बघेली में निम्न सर्वनाम मिलते हैं- म्वाँ, मोहि, त्वा, तोही, बहि तथा यहि।
(घ) बघेली में कर्म और संप्रदान के लिये ‘क’ तथा करण व अपादान के लिये ‘कार’ परसर्गों का प्रयोग मिलता है।
2. छत्तीसगढ़ीः यह वर्तमान छत्तीसगढ़ राज्य की बोली है। जिसे कालांतर में दक्षिण कोसल भी कहा गया है। इसके क्षेत्र के अंतर्गत सरगुजा, बिलासपुर, रायपुर, रायगढ़ दुर्ग तथा राजनाँद गाँव ज़िले आते हैं। यह बोली आमतौर पर अवधी के समान ही है। इसकी विशेषताएँ इस प्रकार हैं-
(क) उच्चारण में महाप्राणीकरण इसकी महत्त्वपूर्ण विशेषता है- कचहरी > कछेरी, दोड़ > धौड़, जन > झन
(ख) ‘स’ के स्थान पर ‘छ’ ‘ल’ के स्थान पर ‘र’ तथा ‘ब’ या ‘व’ के स्थान पर ‘ज’ करने की प्रवृत्ति मिलती है- सीता > छीता, बालक > बारक
(ग) ‘ष’ तथा ‘श’ केा ‘स’ के रूप में बोला जाता है-
भाषा > भासा, दोष > दोस
(घ) एकवचन से बहुवचन बनाने के लिये प्रायः ‘मन’ प्रत्यय जोड़ा जाता जैसे- ‘हममन’ (हमलोग)।
(ड़) बहुवचन के लिये ‘न’ का प्रयोग भी किया जाता है जैसे- ‘लरिकन’।
(च) कर्म, संप्रदान के लिये ‘ल’ परसर्ग तथा करण, अपादान के लिये ‘ल’ परसर्ग का प्रयोग विशिष्ट है।
(छ) क्रिया के साथ आने वाले ‘त’ और ‘ह’ को जोड़कर ‘थ’ बनाने की प्रवृत्ति भी मिलती है’
करते हैं > करतथन